**PREDKLADACIA SPRÁVA**

Ministerstvo životného prostredia Slovenskej republiky predkladá do Legislatívnej rady vlády návrh nariadenia vlády Slovenskej republiky, ktorým sa vyhlasuje prírodná pamiatka Brezovská dolina (ďalej len „návrh nariadenia vlády“) podľa § 23 ods. 1 a 5 zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon“). Dôvodom vyhlásenia navrhovanej prírodnej pamiatky (PP) Brezovská dolina  je aj formálne oznámenie Európskej komisie v rámci konania o porušení zmlúv č. 2019/2141, ktoré sa týka nedostatočného vyhlasovania lokalít európskeho významu a stanovenia cieľov ochrany a opatrení na ich dosiahnutie (napr. v rámci programov starostlivosti).

Predkladaným návrhom nariadenia vlády sa za chránené územie vyhlásia dve územia európskeho významu. Prvým územím je SKUEV0368 Brezovská dolina, ktoré bolo zaradené do národného zoznamu území európskeho významu schváleného v roku 2004 vládou Slovenskej republiky a v roku 2008 Európskou komisiou. Lokalita bola zaradená do výnosu Ministerstva životného prostredia Slovenskej republiky č. 3/2004-5.1 zo 14. júla 2004, ktorým sa vydáva národný zoznam území európskeho významu (ďalej len „výnos MŽP SR č. 3/2004-5.1“) do rozhodnutia Komisie 2008/218/ES z 25. januára 2008, ktorým sa podľa smernice Rady 92/43/EHS prijíma prvý aktualizovaný zoznam lokalít európskeho významu v alpskom biogeografickom regióne (Ú. v. EÚ L 77, 19.3.2008) (ďalej len „rozhodnutie 2008/218/ES“). Rozhodnutie 2008/218/ES bolo ďalej aktualizované novšími rozhodnutiami a aktuálne je účinné vykonávacie rozhodnutie Komisie (EÚ) 2021/165 z 21. januára 2021, ktorým sa prijíma štrnásta aktualizácia zoznamu lokalít s európskym významom v alpskom biogeografickom regióne (Ú. v. EÚ L 51, 15.2.2021). (ďalej len „rozhodnutie (EÚ) 2021/165“).

Druhým územím je SKUEV2368 Brezovská dolina, ktoré bolo zaradené do národného zoznamu území európskeho významu schváleného v roku 2017 vládou Slovenskej republiky a v roku 2019 Európskou komisiou. Lokalita bola zaradená do opatrenia Ministerstva životného prostredia Slovenskej republiky zo 7. decembra 2017 č. 1/2017, ktorým sa mení a dopĺňa výnos Ministerstva životného prostredia Slovenskej republiky zo 14. júla 2004 č. 3/2004 – 5.1, ktorým sa vydáva národný zoznam území európskeho významu (ďalej len „opatrenie MŽP SR č. 1/2017“) ako aj do vykonávacieho rozhodnutia Komisie (EÚ) 2019/17 zo 14. decembra 2018, ktorým sa prijíma dvanásta aktualizácia zoznamu lokalít s európskym významom v alpskom biogeografickom regióne (Ú. v. EÚ L 28, 09.01.2019) (ďalej len „vykonávacie rozhodnutie (EÚ) 2019/17“). Vykonávacie rozhodnutie (EÚ) 2019/17 bolo ďalej aktualizované aktuálne účinným vykonávacím rozhodnutím (EÚ) 2021/165.

Schválením návrhu nariadenia vlády dôjde k rozšíreniu existujúcej PP Brezovská dolina, vyhlásenej v roku 1989 vo výmere 2,4768 ha so  štvrtým stupňom ochrany, ktorá sa stane súčasťou navrhovanej PP Brezovská dolina.

Účelom vyhlásenia PP Brezovská dolina je zabezpečenie priaznivého stavu predmetu ochrany PP Brezovská dolina, ktorým je šesť biotopov európskeho významu (z toho dva prioritné), dva biotopy národného významu, biotopy dvoch druhov rastlín európskeho významu, biotopy ôsmych živočíchov európskeho významu a biotopy dvoch druhov živočíchov národného významu. Ciele ochrany sú uvedené v projekte ochrany spracovanom ako podklad na vyhlásenie PP Brezovská dolina a sú rozpracované v programe starostlivosti. Program starostlivosti o PP Brezovská dolina je spoločne s projektom ochrany zverejnený na webovom sídle Štátnej ochrany prírody Slovenskej republiky na adrese <http://www.sopsr.sk/ppbrezovskadolina/>.

Výmera navrhovanej PP Brezovská dolina je 3,5921 ha. Pre celú PP Brezovská dolina je navrhnutý štvrtý stupeň ochrany, ktorý je potrebný na dosiahnutie cieľov ochrany, ochranné pásmo sa nevyhlasuje.

Navrhovaná PP Brezovská dolina leží v Chránenej krajinnej oblasti Biele Karpaty.

Zámer vyhlásiť PP Brezovská dolina bol v zmysle § 50 zákona oznámený Okresným úradom Trenčín. Pripomienky k zámeru zo strany dotknutých subjektov boli prerokované a zapracované do materiálu.

Návrh nariadenia vlády nie je predmetom vnútrokomunitárneho pripomienkového konania.

Návrh nariadenia vlády bol v medzirezortnom pripomienkovom konaní od 26. februára 2021 do 18. marca 2021. Pripomienky boli prerokované a zapracované do materiálu. Návrh nariadenia vlády sa na rokovanie Legislatívnej rady vlády Slovenskej republiky predkladá bez rozporov.

Dátum účinnosti návrhu nariadenia vlády je vzhľadom na dĺžku legislatívneho procesu a potrebnú legisvakačnú lehotu navrhnutý na 1. máj 2021.